google/wiki40b huggingface dataset:
Money in the Bank

Το Money in the Bank (ελλ.: λεφτά στην τράπεζα) είναι ένα ετήσιο Pay Per View που διοργανώνεται από την εταιρεία επαγγελματικής πάλης WWE (είναι και είδος αγώνα πάλης). Ο μήνας που γίνεται συνήθως είναι ο Ιούλιος και υπάρχει από το 2010. Το είδος του αγώνα γινόταν από το 2005 ως το 2010 στην WrestleMania.

Ονομασία

Το όνομά του το οφείλει, στο είδος αγώνα που λέγεται Money in the Bank, το οποίο δημιουργήθηκε πρώτη φορά το 2005, όταν ο Κρις Τζέρικο σκέφτηκε το συγκεκριμένο είδος και το πρότεινε στα αφεντικά του WWE, που το έκαναν πράξη, τον Μάρτιο της ίδιας χρονιάς, στην WrestleMania 21.

Τι είναι το Money in the Bank

Ο αγώνας αυτός, παραδοσιακά αποτελείται από έξι και περισσότερους παλαιστές, και το έπαθλο είναι μια βαλίτσα που περιέχει ένα συμβόλαιο για αγώνα τίτλου. Η βαλίτσα είναι κρεμασμένη πάνω από το ρινγκ, σε ύψος που φτάνει κάποιος μόνο με τεράστια σκάλα. Έτσι, οι παλαιστές παλεύουν και προσπαθούν να σκαρφαλώσουν και να ξεκρεμάσουν την βαλίτσα-συμβόλαιο τίτλου. Για μια φορά υπήρξε ως έπαθλο το παγκόσμιο πρωτάθλημα το 2014.

Το συμβόλαιο

Η βαλίτσα περιέχει ένα συμβόλαιο, που όπως αναφέρεται παραπάνω, έχει έπαθλο έναν αγώνα τίτλου. Ο παλαιστής που την έχει στην κατοχή του, μπορεί να την εξαργυρώσει μέσα σε έναν χρόνο από τότε που την κατέκτησε, όπου θέλει και όποτε θέλει. Αν όμως, περάσει ένας χρόνος από την κατάκτησή της, γίνεται άχρηστη.

Τροποποίηση

Μέχρι και τον Ιανουάριο του 2010, μόνο μια βαλίτσα υπήρχε και μπορούσε να διεκδικήσει ο κάτοχός της όποιον τίτλο ήθελε. Ο συγκεκριμένος αγώνας, γινόταν στην WrestleMania. Από τον Ιούλιο του 2010 , που ξεκίνησε να υφίσταται το Pay Per View, Money in the Bank, έγιναν δύο οι βαλίτσες που ήταν υπό διεκδίκηση την συγκεκριμένη βραδιά, μια για το Raw και μια για το SmackDown. Το 2014 υπήρξε μόνο μια βαλίτσα, λόγω της ενοποίησης των παγκόσμιων τίτλων.
Γκαμπριέλ Κόστα

Πρωθυπουργός

Ο Κόστα υπηρέτησε ως πρεσβευτής στην Πορτογαλία από το 2000 ως το 2002. Τον Απρίλιο του 2002 διορίστηκε πρωθυπουργός και ηγήθηκε κυβέρνησης συνασπισμού. Ωστόσο, απολύθηκε στις 27 Σεπτεμβρίου 2002 από τον Πρόεδρο Φραντίκε ντε Μενέζες έπειτα από αναταραχή στο στράτευμα με αφορμή κάποιες αμφιλεγόμενες κρίσεις. Στις 3 Δεκεμβρίου 2012 ο Κόστα διορίστηκε ξανά στο πρωθυπουργικό αξίωμα από τον Πρόεδρο Μανουέλ Πίντο ντα Κόστα, έπειτα από την απόλυση του Πατρίς Τροβοάντα, ο οποίος απώλεσε την πλειοψηφία των εδρών του κόμματός του έπειτα από πρόταση δυσπιστίας.
Ρέιμοντ Ρόμπινς

Βιογραφία

Μετά από οικονομικά προβλήματα, ο πατέρας του άφησε τα παιδιά στη φροντίδα της μητέρας τους και έφυγε να ασχοληθεί με την εξόρυξη στο Κολοράντο. Όταν η μητέρα του πήγε σε ψυχιατρείο, η ανατροφή του αφέθηκε στους συγγενείς. Μορφώθηκε ιδιωτικά. Στις αρχές της δεκαετίας του 1890 εργάσθηκε σαν ανθρακωρύχος στο Τενεσί και στο Κολοράντο. Μετά από μια κακή νομική εμπειρία σε μια συμφωνία γης, σπούδασε νομικά στο Πανεπιστήμιο Τζόρτζ Ουάσιγκτον (τότε Πανεπιστήμιο Κολούμπια) απ’ όπου αποφοίτησε το 1896. Προσχώρησε και αυτός στην εξόρμηση χρυσού του Κλοντάικ το 1897, όπου έβγαλε κάποια χρήματα, ασπάσθηκε τον Χριστιανισμό, και έγινε πάστορας (ιερέας) της Κονγκρεγκασιοναλιστικής εκκλησίας στην Νομ της Αλάσκα. Το 1900 μετακόμισε στο Σικάγο. Συνδέθηκε εκεί με την κοινωνική εργασία το 1902 ως το 1905, και ήταν μέλος του Συμβουλίου Εκπαίδευσης του Σικάγο από το 1906 ως το 1909. Υπηρέτησε επίσης ως ειδικός των κοινωνικών υπηρεσιών για τους Άνδρες και Θρησκεία Κίνημα προς τα Μπρος το 1911-12 και έκανε παγκόσμια περιοδεία για τα συμφέροντά του το 1913. Ήταν επικεφαλής της Εθνικής Χριστιανικής Κοινωνικής Ευαγγελικής καμπάνιας το 1915.
Ταυτίστηκε με το Προοδευτικό Κόμμα και υπηρέτησε ως πρόεδρος της Πολιτειακής Κεντρικής Επιτροπής. Το 1914 ήταν υποψήφιος του κόμματος στο Ιλινόις για Γερουσιαστής των ΗΠΑ, και ήταν προσωρινός και μόνιμος πρόεδρος του Προοδευτικού Εθνικού Συνεδρίου το 1916. 
Κατά τον Α΄ Παγκόσμιο Πόλεμο συνδέθηκε με το έργο της Y.M.C.A. (ΧΕΝ) και του Ερυθρού Σταυρού στη Γαλλία. Το 1917, ήταν επικεφαλής της εκστρατείας του Αμερικανικού Ερυθρού Σταυρού στην Ρωσία, και εργάστηκε χωρίς επιτυχία για την καθιέρωση διπλωματικών σχέσεων μεταξύ ΗΠΑ και Ρωσίας, όμως μερικά χρόνια αργότερα, το 1933, κατάφερε να πείσει τον Φραγκλίνο Ρούσβελτ να ανταλλάξει πρεσβευτές. Με την επιστροφή του από την εκστρατεία του 1917, παρουσίασε μια λεπτομερή έκθεση για τις συνθήκες στην Ρωσία, η οποία προκάλεσε πολύ συζήτηση εξ αιτίας της υποτιθέμενης ροπής της έκθεσης προς το Σοβιετικό κίνημα. Αν και όχι συμπαθών από ιδεολογία με το αποτέλεσμα της Ρωσικής Επανάστασης του 1917, αντιλαμβανόταν ότι ήταν δημοφιλής, και ότι οι αντεπαναστατικές προσπάθειες ήταν αντιπαραγωγικές.

Οικογένεια

Η ηθοποιός και συγγραφέας Ελίζαμπεθ Ρόμπινς ήταν αδελφή του. Το 1905, παντρεύτηκε την συνδικαλίστρια Μάργκαρετ Ντρέιερ Ρόμπινς.
312 Πιερρέττα

Φυσικά χαρακτηριστικά

Η διάμετρος της Πιερρέττας υπολογίσθηκε σε 50 χιλιόμετρα, ενώ η μάζα της εκτιμάται σε 131 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι S (λιθώδης) και το άλβεδό της είναι 0,197 (από δεδομένα του IRAS). Η Πιερρέττα περιστρέφεται γύρω από τον εαυτό της μία φορά κάθε 10 ώρες και 17 λεπτά. Η μέση θερμοκρασία στην επιφάνειά της εκτιμάται σε 110 περίπου βαθμούς Κελσίου κάτω από το μηδέν.
Αποικία (μικροβιολογία)

Γενικά

Λόγω της πολύ γρήγορης μετάπτωσης των οικείων κάθε φορά θρεπτικών υλικών από της υγρής μορφής σε στερεή κατάσταση καθένα είδος καλλιεργούμενου μικροβίου καθηλώνεται σε συγκεκριμένη θέση όπου εκ του πολλαπλασιασμού του αναπτύσσεται μία και μόνο αποικία, που συνίσταται από πολλά εκατομμύρια όμοια μικρόβια, τα οποία μάλιστα μετά από δύο ή τρεις ημέρες μπορεί να είναι, κατά το σύνολό τους, ορατά και δια γυμνού οφθαλμού.
Επειδή κάθε παραπάνω αποικία δημιουργείται από ένα μόνο είδος μικροβίου είναι δυνατή δια της απαρίθμησης αυτών να ορισθεί και ο αριθμός στα υπό εξέταση υλικά των υπαρχόντων μικροοργανισμών. Με τον τρόπο αυτό καταμετρούνται και τα εντός ενός δείγματος νερού υφιστάμενα μικρόβια, ανά συγκεκριμένη μονάδα του όγκου του.

Είναι καταφανές ότι στην εργαστηριακή πλάκα δεν θα πρέπει να συνυπάρχουν πάμπολλες αποικίες διότι τότε συμπιεζόμενες αυτές μπορεί να συνενωθούν. Οι μικροβιολόγοι για τον λόγο αυτό αραιώνουν προηγουμένως την καλλιέργεια στο υπό εξέταση υλικό.

Χαρακτηριστικά

Οι εκάστοτε δημιουργούμενες αποικίες μικροβίων παρουσιάζουν ποικίλες διαφορές μεταξύ τους, οι οποίες προέρχονται κυρίως από χημικές επεξεργασίες, όπως της απέκκρισης διαφορετικών πεπτοποιών ενζύμων, χρωστικών, κ.λπ. καθώς και διαφορές στον πολλαπλασιασμός τους, ακόμη και στη μορφή που λαμβάνουν αυτές. Πολλές από τις διαφορές αυτές όπως η χροιά, το σχήμα κ.λπ. γίνονται αντιληπτές και με γυμνό οφθαλμό. Οι διαφορές αυτές διευκολύνουν σε μεγάλο βαθμό την ασφαλή αναγνώριση του είδους του μικροβίου.

Αναμφίβολα όμως η εξέταση αυτών δια του μικροσκοπίου με λίγη σχετικά μεγέθυνση αναδεικνύει και άλλες ακόμη ιδιότητες - διαφορές όπου η αναγνώριση είναι ακόμη ασφαλέστερη. Προς επιβεβαίωση επίσης της αναγνώρισης του είδους των μικροβίων μιας αποικίας εκτός από την παραπάνω μικροσκοπική εξέταση επιχειρείται και εμβολιασμός δι΄ αυτών διαφόρων θρεπτικών υλικών και εκτέλεση μικροβιολογικών πειραμάτων. Η συγκεκριμένη αυτή διεργασία ονομάζεται "αλίευση των αποικιών".
Ανδρέας Δημητρίου (λόγιος)

Ο Ανδρέας Δημητρίου ήταν Έλληνας λόγιος του 16ου αιώνα.
Zilog Z80

Ο Ζ80 είναι μικροεπεξεργαστής (CPU) 8-bit που σχεδιάστηκε από την εταιρεία ημιαγωγών Zilog και κυκλοφόρησε τον Ιούλιο του 1976. Είχε ευρεία χρήση σε ηλεκτρονικούς υπολογιστές για στρατιωτικές χρήσεις. Ο Z80 και οι κλώνοι του μαζί με την τεχνολογία της οικογένειας επεξεργαστών 6502 είχαν την πιο εμφανή παρουσία στην αγορά των 8-bit μικροϋπολογιστών από τα τέλη της δεκαετίας του '70 μέχρι τα μέσα της δεκαετίας του '80. Ο χρονισμός έφτανε στα 2,5 MHz στον απλό και 4Mhz στον Z80A. Ο Z80 αντιγράφηκε κατά κόρον, χωρίς άδεια από τη Zilog, από πολλούς κατασκευαστές από την ανατολική Ευρώπη και τη Ρωσία.

Ιστορία

Οι Federico Faggin και ο Ralph Ungermann ήταν οι ιδρυτές της Zilog και στυλοβάτες του πλάνου για την κατασκευή του Z80 και την εμφάνιση του στην αγορά τον Ιούλιο του 1976. Είχε σχεδιαστεί να είναι συμβατός σε επίπεδο  εντολών (γλώσσας μηχανής) με τον Intel 8080.  Ο πρώτος εκ των δύο ήταν πρώην στέλεχος της Intel και συμμετείχε στο σχεδιασμό της Κεντρικής Μονάδας Επεξεργασίας 8080 της εν λόγω εταιρείας. Ο Z80 ήταν σχεδιασμένος να είναι ψηφιακά συμβατός με τον Intel 8080, κυρίως επειδή έτσι θα εξασφάλιζε συμβατότητα με το  δημοφιλέστατο εκείνη την εποχή λειτουργικό σύστημα CP/M. Επίσης ο Masatoshi Shima πρώην συνσχεδιαστής των επεξεργαστών της Intel 4004 και 8080 βοήθησε σημαντικά στην ανάπτυξη του Z80. Οι δυνατότητες του επεξεργαστή της Zilog ήταν υπερσύνολο των δυνατοτήτων του 8080.

Τεχνικά χαρακτηριστικά

Ο δίαυλος δεδομένων (data bus) του Z80 είναι των 8-bits και ο δίαυλος διευθύνσεων (address bus) είναι των 16-bits, ο τελευταίος δηλαδή μπορεί να διευθυνσιοδοτήσει ως 2^16 θέσεις μνήμης (64Kb). Οι καταχωρητές είναι οι B, C, D, E, H και L και οι συμμετρικοί B', C', D', E', H' και L'. Έχει επίσης δύο συσσωρευτές (accumulators) που ονομάζονται A και A' και δύο καταχωρητές δεικτών καταστάσεως (status flags), τους F και F'. Σε μια τυπική εφαρμογή, οι κανονικοί καταχωρητές χρησιμοποιούνται για τις διαδικασίες του κύριου προγράμματος, ενώ οι τονούμενοι καταχωρητές χρησιμοποιούνται για το χειρισμό διακοπών (interrupts). Οι τονούμενοι καταχωρητές μπορούν να γίνουν προσιτοί με μια σειρά εντολών ανταλλαγής (exchange) που ανταλλάσσουν τα περιεχόμενα ενός ζεύγους καταχωρητών με το αντίστοιχο τονούμενο ζεύγος. Επίσης υπάρχουν οι καταχωρητές απαριθμητή προγράμματος PC (program counter) και δείκτης σωρού SP (stack pointer). Η λειτουργία του stack είναι τύπου LIFO (Last Input First Output) δηλαδή η τελευταία εντολή είναι αυτή που εξέρχεται πρώτη. Δύο καταχωρητές ειδικής χρήσεως είναι οι καταχωρητές δείκτη (Index registers) IX και IY. Ο καθένας από αυτούς είναι των 16bits και δίνει την επιπλέον δυνατότητα να απευθύνεται κανείς στη μνήμη με τη βοήθεια μιας αρχικής διεύθυνσης και μετατόπισης (offset). Δύο ακόμη ειδικοί καταχωρητές είναι ο I (interrupt vector register) των 8bits που συγκρατεί το byte υψηλής τάξεως μιας διεύθυνσης διακοπής (vector address) και χρησιμοποιείται σε μια διακοπή (interrupt) και ο καταχωρητής ανανεώσεως της μνήμης R.
Λάπις λάζουλι

Το λάπις λάζουλι είναι ημιπολύτιμο πέτρωμα. Κύριο συστατικό του είναι ο λαζουρίτης που ευθύνεται για το μπλε χρώμα του. Περιέχει επίσης ασβεστίτη και βολλαστονίτη, καθώς και μικρούς κρυστάλλους σιδηροπυρίτη, χάρη στους οποίους εμφανίζει μεταλλικές αναλαμπές. Η σκληρότητά του στην κλίμακα Μος είναι 5 – 5,5.
Ετυμολογικά, λάπις θα πει λίθος στα Λατινικά. Η δεύτερη λέξη προέρχεται από την περσική λέξη Λαζουάρ, που θα πει πάλι λίθος στα Περσικά. Τελικά το λάζουλι, έγινε η ρίζα των λέξεων, azure, azzurro, azul, που στις διάφορες Ευρωπαϊκές γλώσσες, θα πει γαλάζιο. Λάπις Λάζουλι λοιπόν, είναι ο γαλάζιος λίθος. Στους αρχαίους Έλληνες, στους Ρωμαίους και στη Βίβλο, ο λάπις αναφέρεται ως σάπφειρος. Ο Θεόφραστος και ο Πλίνιος περιγράφουν τον σάπφειρο σαν λίθο που περιέχει σκόνη ή στίγματα χρυσού. Η περιγραφή αυτή αντιστοιχεί στο λάπις με τα χρυσαφί στίγματα του σιδηροπυρίτη. 

Μια πολύτιμη πέτρα

Λόγω της σύνθεσής του, το λάπις λάζουλι είναι υλικό που μπορεί να αντιδράσει με απρόβλεπτο τρόπο κατά την κοπή του. Μόλις κοπεί, όμως, γυαλίζεται εύκολα. Εξαιτίας της υψηλής τιμής που έχουν τα καλύτερα δείγματα, κυκλοφορούν πολλές απομιμήσεις, το αντιπροσωπευτικότερο παράδειγμα των οποίων είναι το γερμανικό ή το ελβετικό λάπις (παράγεται από ίασπι βαμμένο με μπλε χρωστική, που όμως δεν παρουσιάζει τις αναλαμπές του σιδηροπυρίτη.
Υπάρχει επίσης τεχνητό λάπις λάζουλι, με χημική σύνθεση παρόμοια με την φυσική. Στην περίπτωση αυτή όμως τα εγκλείσματα σιδηροπυρίτη είναι υπερβολικά κανονικά διευθετημένα και η πέτρα είναι πιο μαλακή. Το λάπις λάζουλι κοσμεί τη μάσκα του Τουταγχαμών και τους κίονες του Καθεδρικού της Αγίας Πετρούπολης.
Άγιος Ιωάννης, Αντίγκουα και Μπαρμπούντα

Γεωγραφία

Ο Άγιος Ιωάννης βρίσκεται νότια της Αντίγκουα και Μπαρμπούντα και βόρεια-κεντρικά της Αντίγκουα. Συνορεύει στα ανατολικά με τον Άγιο Γεώργιο, στα δυτικά με την Αγία Μαρία και στα νοτιοανατολικά με τον Άγιο Παύλο και τον Άγιο Πέτρο. Συμπεριλαμβάνει το σύμπλεγμα νησιών Φάιβ Άιλαντς.
Φαράγγι Μέσωνα

Το φαράγγι του Μέσωνα βρίσκεται στην Ιεράπετρα,  ανατολικά του χωριού Καβούσι, λίγο μετά το ξωκλήσι της Αγ. Κυριακής. Είναι σχετικά ένα μικρό φαράγγι, καθώς το μήκος του φτάνει τα 4 χλμ., το οποίο συνδέει το οροπέδιο της Θρυπτής με την περιοχή του Καβουσίου.
Το φαράγγι είναι αρκετά στενό παρ' όλα αυτά όμως είναι βατό. Απαιτεί λίγη αναρρίχηση με σκοινιά και περισσότερο περπάτημα. Στο τελευταίο κομμάτι της διαδρομής, η μορφολογία του φαραγγιού αλλάζει απότομα, καθώς γίνεται πιο στενό και με ψηλά τοιχώματα. Νερό υπάρχει ελάχιστο μόνο το χειμώνα.
Εάν κάποιος δεν έχει τη φυσική κατάσταση για να διασχίσει το φαράγγι, μπορεί να περπατήσει κατά μήκος των πλευρών του φαραγγιού. Από τη δυτική πλευρά του υπάρχει ένας τσιμεντένιος υδαταγωγός, ο οποίος έχει χαραγμένο το μονοπάτι και δείχνει το δρόμο. Η διάβαση μέσα από το φαράγγι παίρνει περίπου μια ώρα.
Μαρίνο Ντάντολο

Κύριος της Άνδρου

Το 1207 πήρε μέρος στην Ενετική εκστρατεία κατάληψης του Αιγαίου και κατέλαβε την Άνδρο και την έκανε φέουδο του, έκτισε μάλιστα και το Μέσα κάστρο της Άνδρου σε νησίδα μπροστά στην Χώρα που το χρησιμοποίησε για κατοικία. Αναφέρεται ότι κυρίως διοικούσε από την Βενετία και σπανίως ήταν στην Άνδρο. Η νήσος φαίνεται να γνώρισε μεγάλη ανάπτυξη, το 1208 είχαν εγκατασταθεί τόσοι Φράγκοι εκεί ώστε ιδρύθηκε και Λατινική επισκοπή. 
Ο Μαρίνος Δάνδολος κυβέρνησε την Άνδρο υποτελείς του Μάρκου Σανούδου μέχρι το 1233. Ένα τμήμα της νήσου το έδωσε φέουδο στον Αδελφό του Μάρκο που σήμερα διασώζεται το τοπωνύμιο Μακροτάνταλος εκ παραφθοράς του ονόματος του.

Ανατροπή

Ο γαμπρός του Ιερεμίας Γκίζι που είχε παντρευτεί την αδελφή του Iελίζα Δάνδολο τον ανέτρεψε και τον διαδέχθηκε στην ηγεμονία της Άνδρου (1239), ο Μαρίνο Ντάντολο πέθανε στην εξορία πριν το 1243. 
Η Δημοκρατία της Βενετίας θα ζητήσει κατόπιν από τον σφετεριστή γαμπρό του να παραδώσει το νησί αλλά εκείνος δεν θα υπακούσει και θα κρατήσει την Άνδρο μέχρι τον θάνατο του παρά το ότι θα τιμωρηθεί με εξορία και κατάσχεση της περιουσίας του στην Βενετία.
Παπιγιόν

Καταγωγή και ιστορία

Η καταγωγή του παπιγιόν, εντοπίζεται τον 17ο αιώνα στην ενδυμασία των Κροατών μισθοφόρων στρατιωτών, οι οποίοι συνήθιζαν να φορούν το cravat, ένα είδος περιλαίμιου. Αργότερα, το συγκεκριμένο περιλαίμιο υιοθετήθηκε από την γαλλική άρχουσα τάξη ως αξεσουάρ της καλοντυμένης ανδρικής περιβολής των ευγενών.
Το παπιγιόν φαίνεται να εμφανίζεται κατά τον 19ο αιώνα ως μετεξέλιξη του cravat και ήδη από τη δεκαετία του 1880 είχε πετύχει την καθιέρωσή του ως ένα βασικό εξάρτημα της ενδυμασίας ενός μοντέρνου άνδρα και τις επόμενες δεκαετίες υιοθετήθηκε μεταξύ από διάφορες ισχυρές προσωπικότητες ενώ κατά τον 20ό αιώνα χρησιμοποιήθηκε για πρώτη φορά ως αξεσουάρ και της γυναικείας ενδυμασίας.
10199 Χαρικλώ

Μέγεθος

Αν και το μέγεθος ενός σώματος μπορεί να προσδιοριστεί αν κάποιος γνωρίζει το απόλυτο μέγεθος του και την λευκαύγεια του , στην περίπτωση των κενταύρων (καθώς αυτοί είναι σώματα από πάγο) αυτό είναι δύσκολο να συμβεί, αφού δεν είναι εύκολο να προσδιοριστεί η λευκαύγειά τους. Για την Χαρικλώ, με το απόλυτο μέγεθος της είναι Η=6,4 (για τους αστεροειδής, το απόλυτο μέγεθος δεν δηλώνεται με το γράμμα "Μ", αλλά με το "Η") και λευκαύγεια 0,6, υπολογίζεται πως είναι ο μεγαλύτερος γνωστός Κένταυρος. Η διάμετρός της εκτιμάται πως είναι 258 χλμ. (Ο 2060 Χείρων είναι δεύτερος με διάμετρο 230 χλμ.) Ένας κένταυρος, που όμως δεν έχει εντοπιστεί ξανά, ο 1995 SN55 ίσως, πάντως, να είναι μεγαλύτερος με διάμετρο κοντά στα 300 χλμ..

Τροχιά

Οι κένταυροι πιστεύεται πως προέρχονται από την ζώνη του Κάιπερ και είναι σε δυναμική ασταθή τροχιά που τους οδηγεί άλλοτε σε εκτίναξη από το ηλιακό σύστημα, λόγω αλληλεπιδράσεων με έναν πλανήτη είτε τον ήλιο, είτε σε έλξη με κάποιον κομήτη μικρής περιόδου.
Η τροχιά της Χαρικλώ είναι πιό σταθερή από των 7066 Νέσσος, 2060 Χείρων, και 5145 Φόλος. Βρίσκετε μέσα κατά 0,09 Αστρονομικές μονάδες στα 4:3 της τροχιακής αντήχησης του Ουρανού και εκτιμάται πως έχει μία μεγάλη τροχιακή ημι-ζωή περίπου 10,3 εκατομ. χρόνια.

Δακτύλιοι

Τις 3 Ιουνίου 2013, κατά τη διάρκεια μιας επιπρόσθεσης του αστεροειδή με ένα άστρο, ανακαλύφθηκε από το Ευρωπαϊκό Νότιο Παρατηρητήριο ότι η Χαρικλώ περιβάλλεται από δύο στενούς και πυκνούς δακτυλίους. Αυτοί είναι οι πρώτοι δακτύλιοι οι οποίοι ανακαλύπτονται σε ελάσονα πλανήτη και η Χαρικλώ είναι το μικρότερο γνωστό αντικείμενο με δακτυλίους. Οι δύο δακτύλιοι έχουν πάχος 7 και 3 χιλιόμετρα και απέχουν μεταξύ τους 9 χιλιόμετρα, 396 και 405 χιλιόμετρα από το κέντρο του αστεροειδή.
Οι δακτύλιοι ήταν παράλληλοι με το επίπεδο παρατήρησής του από τη Γη το 2008 και έτσι θα μπορούσε να εξηγηθεί η φαινομενική μείωση της λαμπρότητας της Χαρικλώς από το 1997 μέχρι το 2008 και την εξαφάνιση ιχνών νερού και άλλων υλικών στο φάσμα του αστεροειδή, γεγονός που σημαίνει ότι οι δακτύλιοι αποτελούνται εν μέρει από νερό.
Διώξεις των Χριστιανών στη σύγχρονη εποχή

Εμπρησμοί

Ένοπλες επιθέσεις σε εκκλησίες έχουν παρατηρηθεί στη Νορβηγία και τις Ηνωμένες Πολιτείες. Ορισμένες επιθέσεις εμπρησμού θεωρούνται εγκλήματα μίσους που διαπράττονται για φυλετικούς λόγους από άτομα εμπνευσμένα από ομάδες φυλετικού μίσους. Η σατανιστική οργάνωση  «κύκλος του  Black metal» έχει αναλάβει την για εθελούσια πρόκληση πυρκαγιάς σε κέντρα σύναξης χριστιανών.

Βανδαλισμοί

Ο βανδαλισμός ή η παραποίηση της χριστιανικής ιδιοκτησίας είναι μια μορφή έκφρασης του αντιχριστιανικού αισθήματος. Η καταστροφή ιδιοκτησίας των εκκλησιών και των χριστιανικών ατόμων μπορεί να παραβιάζει διάφορους ποινικούς νόμους.
Προεδρική εκλογή των Ηνωμένων Πολιτειών 1976

Αποτελέσματα

Παρά τα λάθη στη διάρκεια της εκστρατείας του, ο Φορντ κατάφερε να καλύψει τη διαφορά του, σύμφωνα με τις σφυγμομετρήσεις, ώστε κατά την ημέρα των εκλογών η αναμέτρηση κρινόταν ως αμφίρροπη. Η ημέρα εκλογής ήταν η 2η Νοεμβρίου, και χρειάστηκε το μεγαλύτερο μέρος της νύχτας και το επόμενο πρωινό για να καθοριστεί ο νικητής. Μόνο στις 3:30 π.μ. (EST), ανακοινώθηκε ότι σύμφωνα με το τηλεοπτικό δίκτυο NBC ο Κάρτερ είχε επικρατήσει στο Μισσισσιππή, έχοντας ως εκ τούτου συγκεντρώσει περισσότερες από τις 270 εκλεκτορικές ψήφους που χρειάζονταν για να κερδίσει (δευτερόλεπτα αργότερα, το ABC News επίσης ανακήρυξε τον Κάρτερ νικητή με βάση προβλέψεις για το Ουισκόνσιν και τη Χαβάη· το CBS News ανακοίνωσε τη νίκη του Κάρτερ στις 3:45 π.μ.).  Ο Κάρτερ επικράτησε του Φορντ με δύο ποσοστιαίες μονάδες σε εθνικό επίπεδο. 
Η διαφορά στις εκλεκτορικές ψήφους ήταν η μικρότερη από το 1916. Ο Κάρτερ ήρθε πρώτος σε 23 πολιτείες με 297 εκλεκτορικές ψήφους, ενώ ο Φορντ κέρδισε 27 πολιτείες και 240 εκλεκτορικές ψήφους (ένας εκλέκτορας από την πολιτεία της Ουάσινγκτον, που ανήκε στον Φορντ, ψήφισε τον Ρέιγκαν). Η νίκη του Κάρτερ προήλθε πρωτίστως από την σχεδόν ολοκληρωτική σάρωση του Νότου (έχασε μόνο στη Βιρτζίνια), και τις οριακές του νίκες στις μεγάλες Βόρειες πολιτείες όπως η Νέα Υόρκη, το Οχάιο και η Πενσυλβάνια. Ο Φορντ είχε καλή επίδοση στις  Δυτικές πολιτείες, κερδίζοντας όλες πλην της Χαβάης. Η πιο σκληρά διεκδικούμενη πολιτεία στις εκλογές ήταν το Όρεγκον, όπου ο Φορντ κέρδισε με πολύ μικρή διαφορά.
Οι πολιτείες που τελικά διασφάλισαν την νίκη του Κάρτερ ήταν το Ουισκόνσιν (1,68% διαφορά) και το Οχάιο (1,27% διαφορά). Αν ο Φορντ είχε κερδίσει αυτές τις δύο πολιτείες και όλες τις άλλες πολιτείες που κέρδισε, θα είχε ανέλθει στην προεδρία. Οι 27 πολιτείες που κέρδισε ο Φορντ ήταν και παραμένουν οι περισσότερες πολιτείεςπ ου κερδήθηκαν ποτέ από έναν ηττημένο υποψήφιο.
Ο Κάρτερ ήταν ο πρώτος Δημοκρατικός μετά τον Τζων Φ. Κένεντι το 1960 που κέρδισε τις πολιτείες του Βαθέος Νότου, και ο πρώτος μετά τον Λύντον Τζόνσον το 1964 που κέρδισε με μεγάλη πλειοψηφία στις νότιων πολιτειών. Ο Κάρτερ είχε πολύ καλή επίδοση στην πολιτεία της καταγωγής του, την Τζόρτζια, κερδίζοντας το 66,7% των ψήφων και κάθε κομητεία στην πολιτεία. Το 50,1% των ψήφων ήταν η μόνη φορά από το 1964 που ένας Δημοκρατικός κατάφερε να αποκτήσει απόλυτη πλειοψηφία της λαϊκής ψήφου σε μια προεδρική αναμέτρηση, μέχρι που ο Μπάρακ Ομπάμα κέρδισε περίπου το 53% των ψήφων 32 έτη αργότερα. Ο Κάρτερ είναι ένας από τους πέντε Δημοκρατικούς που κέρδισε την απόλυτη πλειοψηφία της λαϊκής ψήφου μετά τον Αμερικανικό Εμφύλιο Πόλεμο. Οι άλλοι ήταν ο Σάμιουελ Τίλντεν, ο Φράνκλιν Ρούζβελτ, ο Λύντον Τζόνσον, και ο Μπάρακ Ομπάμα.
Τριμεθυλοβουτάνιο

Ονοματολογία

Η ονομασία «τριμεθυλοβουτάνιο» προέρχεται από την ονοματολογία κατά IUPAC. Συγκεκριμένα: Η ονομασία διαιρείται (νοητά) αρχικά σε δύο τμήματα: στο τμήμα που περιέχει τις πληροφορίες για τις διακλαδώσεις (ή και τους υποκαταστάτες) «τριμεθυλο-» και το τμήμα που έχει περιέχει τις πληροφορίες για την κύρια (δηλαδή την πολυπλοκότερη δυνατή) ανθρακική αλυσίδα «-βουτάνιο». Το αρχικό πρόθεμα «τρι-» δηλώνει την παρουσία τριών (3) όμοιων διακλαδώσεων, το «μεθυλ-», ότι πρόκειται για διακλαδώσεις ενός (1) ατόμου άνθρακα. Ακολουθεί η ονομασία της κύριας ανθρακικής αλυσίδας: Το τμήμα «βουτ-» δηλώνει την παρουσία τεσσάρων (4) ατόμων άνθρακα στην κύρια ανθρακική αλυσίδα της ένωσης, το ενδιάμεσο «-αν-» δείχνει την παρουσία μόνο απλών δεσμών μεταξύ ατόμων άνθρακα στο μόριο και η κατάληξη «-ιο» φανερώνει ότι δεν περιέχει χαρακτηριστικές ομάδες, που έχουν χαρακτηριστικές καταλήξεις και επειδή δεν υπήρχαν ούτε στην αρχή χαρακτηριστικά προθέματα υποκαταστατών, παρά μόνο απλά ανθρακούχες διακλαδώσεις, συμπεραίνεται ότι η ένωση είναι ένας υδρογονάνθρακας.

Παραγωγή με αντιδράσεις σύνθεσης: Από πρώτες ύλες με μικρότερη ανθρακική αλυσίδα

1. Δομικά το τριμεθυλοβουτάνιο αποτελείται από τριτoταγές βουτύλιο [(CH₃)₃C-] και ένα ισοπροπύλιο [(CH₃)₂CH-]. Επομένως, ο απλούστερος τρόπος παρασκευής καθαρού τριπτάνιου είναι η αντίδραση ζεύγους τριτοταγές βουτυλολίθιου με ισοπροπυλαλογονίδιο ή αντίστροφα 2-αλομεθυλοπροπάνιου με ισοπροπυλολίθιο:
2. Εναλλακτικά γίνεται η σύνθεση τριμεθυλοωβουτανίου γίνεται και με επίδραση μεθυλολιθίου σε 2,2,3-τριαλοβουτάνιο:
Φιντίας Βελλίκης

Βιογραφία

Γεννήθηκε στην Πρώτη Σερρών και εργάστηκε ως δικηγόρος. Ως φοιτητής ήταν μέλος της Κ.Ε. της ΕΦΕΕ Θεσσαλονίκης και από τους πρωτεργάτες των αγώνων του 15% για την παιδεία και του 114 για την Δημοκρατία.
Στις εκλογές του Νοεμβρίου του 1989 εξελέγη βουλευτής με τον Συνασπισμό και ήταν ιδρυτικό στέλεχος του ΚΚΕ Εσωτερικού και μέλος του Εκτελεστικού Γραφείου της ΕΑΡ.
Ήταν υποψήφιος Δήμαρχος Αμφίπολης το 2010 με τον "Άλλο Δρόμο για την Τοπική Αυτοδιοίκηση".
Στις εκλογές του Σεπτεμβρίου του 2015 ήταν υποψήφιος με τον ΣΥΡΙΖΑ.
Άνδρη Χριστοφίδου Αντωνιάδου

Βιογραφικά στοιχεία

Γεννήθηκε και μεγάλωσε στη Λεμεσό της Κύπρου και κατάγεται από παλιά Λεμεσιανή οικογένεια. Μετά τις γυμνασιακές της σπουδές απέκτησε πτυχίο στη Γαλλική και Ισπανική Φιλολογία στο Πανεπιστήμιο του Λονδίνου και στη συνέχεια στην Εκπαιδευτική Ψυχολογία και Παιδαγωγικά στο Πανεπιστήμιο της Σορβόννης στο Παρίσι.

Συγγραφικό έργο

Το συγγραφικό της έργο επεκτείνεται από ποίηση σε διηγήματα, θεατρικά έργα, μυθιστόρημα και έρευνα. Ποιήματά της έχουν μεταφραστεί σε διάφορες γλώσσες και εκδοθεί σε ανθολογίες τόσο της Κύπρου όσο και άλλων Ευρωπαϊκών χωρών. Η έρευνά της για το Λόρκα έτυχε εξαιρετικής κριτικής στην Κύπρο και στην Ευρώπη και θεωρήθηκε πολιτιστική γέφυρα μεταξύ της Ισπανίας και της Κύπρου. Η έρευνα αυτή βρίσκεται αρχειοθετημένη στο Μουσείο Λόρκα στο Φουέντεβακέρος και στο 'Ιδρυμα Φεδερίκο Γκαρθία Λόρκα στη Μαδρίτη και είναι η μόνη έρευνα που γράφτηκε στην ελληνική γλώσσα.
Έχει δώσει μεγάλο αριθμό διαλέξεων τόσο στην Κύπρο όσο και σε άλλες Ευρωπαϊκές χώρες για θέματα και συγγραφείς της ευρωπαϊκής λογοτεχνίας, και έχει γράψει δοκίμια με θέμα τη γαλλική και ισπανική λογοτεχνία τα οποία έχουν βραβευτεί. Πέραν των διαλέξεων που έχει δώσει, πάντα ήταν καλεσμένη σε πολιτισμικές εκπομπές όπως επίσης και σε εκπομπές στο ραδιόφωνο. Παράλληλα, η κυρία Αντωνιάδου συνεργάσθηκε με πολλούς πολιτιστικούς φορείς, όπως το Θεατρικό Οργανισμό Κύπρου για το ανέβασμα του έργου του Λόρκα "Γέρμα" το 1998 αλλά και με τον ίδιο το Δήμο Λεμεσού. 
Ταυτόχρονα, ασχολήθηκε εκτεταμένα με τη δημοσίευση άρθρων καθώς είναι μέλος σε πολλές λογοτεχνικές εταιρείες και διάφορους συνδέσμους που σχετίζονται άμεσα με τη διάδοση της λογοτεχνίας και κάθε μορφής πολιτισμού.